Paġna Mingħajr preġudizzju għad-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea, li jagħti lill-Qorti tal-Awdituri r-responsabbiltà li tawditja d-dħul u l-infiq kollu tal-Unjoni, u d-dispożizzjonijiet tal-Artikolu 319 tat-Trattat imsemmi dwar l-għoti tal-kwittanza, il-Qorti tal-Awdituri kellha l-kontijiet tad-dħul u l-infiq tagħha awditjati minn awditur estern kull sena mill-għeluq tas-sena finanzjarja 1987 'il hawn. Ir-rapporti li l-awditur estern tal-Qorti tal-Awdituri fassal fir-rigward tal-kontijiet tal-Qorti għas-snin finanzjarji 1987 sa 1991 intbagħtu biss lill-President tal-Kumitat għall-Kontroll tal-Baġit tal-Parlament Ewropew. Il-kontijiet annwali tal-Qorti Ewropea tal-Awdituri għas-sena 2015 tħejjew f'konformità mat-Titolu IX tar-Regolament Finanzjarju applikabbli għall-baġit ġenerali tal-Unjoni Ewropea, ir-regoli kontabilistiċi adottati mill-Uffiċjal tal-Kontabbiltà tal-Kummissjoni, u l-prinċipji u l-metodi kontabilistiċi adottati minni stess. Jien nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Qorti Ewropea tal-Awdituri f'konformità mal-Artikolu 68 tar-Regolament Finanzjarju. Jien ksibt mill-uffiċjal awtorizzanti, li ċċertifika l-affidabbiltà tagħha, l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Qorti Ewropea tal-Awdituri u l-implimentazzjoni baġitarja. Jien b'dan niċċertifika li abbażi ta' din l-informazzjoni, u ta' tali kontrolli li jiena qist li huma meħtieġa biex niffirma l-kontijiet, għandi aċċertament raġonevoli li l-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-fluss tal-flus tal-Qorti Ewropea tal-Awdituri. Il-Lussemburgu, id-19 ta' Mejju 2016. Aħna awditjajna r-rapporti finanzjarji hawn mehmuża tal-Qorti Ewropea tal-Awdituri, li jinkludu l-karta tal-bilanċ fil-31 ta' Diċembru 2015, ir-rapport tal-prestazzjoni finanzjarja tagħha, ir-rapport tal-flussi tal-flus tagħha u r-rapport tat-tibdil fl-assi netti għas-sena li ntemmet dakinhar u sommarju tal-politiki kontabilistiċi sinifikanti u informazzjoni oħra ta' spjegazzjoni, u li tibda fil-paġna 5 u tintemm fil-paġna 16. Il-Maniġment huwa responsabbli għat-tħejjija u l-preżentazzjoni ġusta ta' dawn ir-rapporti finanzjarji f'konformità mar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni; u li jħassar ir-Regolament tal-Kunsill (KE, Euratom) Nru 1605/2002 tas-26 ta' Ottubru 2012, minn hawn 'il quddiem imsemmi r-"Regolament Finanzjarju"; u f'konformità mar-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament Finanzjarju, u għal tali kontroll intern li l-Maniġment iqis li huwa meħtieġ biex ikunu jistgħu jitħejjew rapporti finanzjarji li jkunu ħielsa minn dikjarazzjoni skorretta materjali, sew jekk minħabba fi frodi u sew jekk minħabba xi żball. Ir-responsabbiltà tagħna hi li nesprimu opinjoni dwar dawn ir-rapporti finanzjarji abbażi tal-awditu tagħna. Aħna wettaqna l-awditu tagħna f'konformità mal-Istandards Internazzjonali tal-Awditjar kif adottati għal-Lussemburgu mill-"Commission de Surveillance du Secteur Financier". Dawk l-istandards jirrikjedu li aħna nikkonformaw mar-rekwiżiti etiċi u li nippjanaw u nwettqu l-awditu biex niksbu aċċertament raġonevoli dwar jekk ir-rapporti finanzjarji humiex ħielsa minn dikjarazzjoni skorretta materjali. Awditu jinvolvi t-twettiq ta' proċeduri biex tinkiseb evidenza għall-awditjar dwar l-ammonti u d-divulgazzjonijiet fir-rapporti finanzjarji. Il-proċeduri magħżula jiddependu fuq il-ġudizzju tar-"Réviseur d'entreprises agréé", inkluża l-valutazzjoni tar-riskji ta' dikjarazzjoni skorretta materjali tal-kontijiet annwali, sew jekk minħabba fi frodi u sew jekk minħabba xi żball. Meta jagħmel dawk il-valutazzjonijiet tar-riskji, ir-"Réviseur d'entreprises agréé" iqis il-kontroll intern rilevanti għat-tħejjija u l-preżentazzjoni ġusta tal-kontijiet annwali mill-entità, sabiex ifassal proċeduri tal-awditjar li jkunu xierqa skont iċ-ċirkustanzi, iżda mhux bl-iskop li jesprimi opinjoni dwar l-effettività tal-kontroll intern tal-entità. Awditu jinkludi wkoll l-evalwazzjoni tal-adegwatezza tal-politiki kontabilistiċi użati u r-raġonevolezza tal-istimi kontabilistiċi magħmula mill-Maniġment, kif ukoll l-evalwazzjoni tal-preżentazzjoni kumplessiva tar-rapporti finanzjarji. Aħna nemmnu li l-evidenza għall-awditjar li aħna ksibna hija suffiċjenti u xierqa biex tipprovdi bażi għall-opinjoni tal-awditjar tagħna. Fl-opinjoni tagħna, ir-rapporti finanzjarji jagħtu stampa vera u ġusta tal-pożizzjoni finanzjarja tal-Qorti Ewropea tal-Awdituri fil-31 ta' Diċembru 2015, u tal-prestazzjoni finanzjarja tagħha, il-flussi tal-flus tagħha u l-bidliet fl-assi netti għas-sena li ntemmet dakinhar f'konformità mar-Regolament tal-Kunsill (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni; u li jħassar ir-Regolament tal-Kunsill (KE, Euratom) Nru 1605/2002 tas-26 ta' Ottubru 2012 (ir-Regolament Finanzjarju); u mar-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament Finanzjarju. Il-Lussemburgu, id-19 ta' Mejju 2016. Il-Qorti Ewropea tal-Awdituri (minn hawn 'il quddiem "il-Qorti") ġiet stabbilita bit-Trattat ta' Brussell tat-22 ta' Lulju 1975 u bdiet topera f'Ottubru 1977, bil-kwartieri ġenerali tagħha fil-Lussemburgu. Il-missjoni tal-Qorti Ewropea tal-Awdituri hija li tikkontribwixxi għat-titjib tal-ġestjoni finanzjarja tal-UE, tippromwovi l-obbligu ta' rendikont u t-trasparenza, u li taġixxi bħala l-gwardjan indipendenti tal-interessi finanzjarji taċ-ċittadini tal-Unjoni. Ir-rwol tal-QEA bħala l-awditur indipendenti estern tal-UE huwa li tiċċekkja li l-fondi tal-UE jiġu kontabilizzati b'mod korrett, li jinġabru u jintnefqu f'konformità mar-regoli u r-regolamenti rilevanti u li kisbu valur għall-flus. Il-QEA tiċċekkja jekk il-baġit tal-Unjoni Ewropea ġiex implimentat b'mod korrett, u li l-fondi tal-UE nġabru u ntnefqu legalment u f'konformità mal-prinċipji ta' ġestjoni finanzjarja tajba. Il-QEA hija l-istituzzjoni tal-UE li tawditja l-finanzi tal-UE u hija impenjata li tkun organizzazzjoni effiċjenti fuq 'il quddiem nett tal-iżviluppi fl-awditjar pubbliku u fl-amministrazzjoni pubblika. Is-sena finanzjarja tal-Qorti tibda fl-1 ta' Jannar u tibqa' għaddejja sal-31 ta' Diċembru. Ir-rapporti finanzjarji jitħejjew fuq il-bażi ta' regoli kontabilistiċi bbażati fuq id-dovuti, li huma bbażati fuq Standards Internazzjonali tal-Kontabbiltà għas-Settur Pubbliku (IPSAS). Dawn ir-Regoli Kontabilistiċi tal-UE jiġu adottati mill-Uffiċjal tal-Kontabbiltà tal-Kummissjoni wara konsultazzjoni tal-istituzzjonijiet l-oħra. Il-prinċipji kontabilistiċi li għandhom jiġu segwiti waqt it-tħejjija tar-rapporti finanzjarji huma stabbiliti fir-Regola Kontabilistika Nru 1 "Rapporti Finanzjarji" tal-UE u huma l-istess bħal dawk deskritti fl-IPSAS 1, jiġifieri preżentazzjoni ġusta, bażi tad-dovuti, negozju avvjat, konsistenza tal-preżentazzjoni, aggregazzjoni, tpaċija u informazzjoni komparattiva. Il-karatteristiki kwalitattivi tar-rappurtar finanzjarju skont l-Artikolu 144 tar-Regolament Finanzjarju huma rilevanza, affidabbiltà, komprensibbiltà u komparabbiltà. F'konformità mal-IPSAS u mal-prinċipji ta' kontabbiltà ġeneralment aċċettatti, ir-rapporti finanzjarji neċessarjament jinkludu ammonti bbażati fuq stimi u suppożizzjonijiet mill-maniġment abbażi tal-informazzjoni l-aktar affidabbli li tkun disponibbli. Ir-rapporti finanzjarji jiġu ppreżentati f'euro billi l-euro hija l-munita, tal-UE, funzjonali u tar-rappurtar. Tranżazzjonijiet f'munita barranija jissarrfu f'euro bl-użu tar-rata tal-kambju prevalenti fid-data tat-tranżazzjoni. Qligħ u telf mill-kambju li jirriżultaw mis-saldu ta' tranżazzjonijiet f'munita barranija, u mit-tisrif bir-rati tal-kambju fi tmiem is-sena tal-assi u l-obbligazzjonijiet monetarji denominati f'muniti barranin, jiġu rikonoxxuti fir-rapport tal-prestazzjoni finanzjarja. Bilanċi fi tmiem is-sena tal-assi u l-obbligazzjonijiet monetarji denominati f'muniti barranin jinbidlu f'euro abbażi tar-rati tal-kambju fil-31 ta' Diċembru. Liċenzji akkwistati ta' softwer tal-kompjuters jiġu ddikjarati bil-kost storiku bit-tnaqqis tal-amortizzament u t-telf minn indeboliment akkumulati. L-assi jiġu amortizzati fuq bażi ta' linja dritta fuq perjodu ta' erba' snin. Assi intanġibbli żviluppati internament jiġu kapitalizzati meta jiġu ssodisfati l-kriterji rilevanti tar-regoli kontabilistiċi tal-UE. Il-kostijiet li jistgħu jiġu kapitalizzati jinkludu l-kostijiet kollha direttament attribwibbli li jkunu meħtieġa biex jinħoloq, jiġi prodott u mħejji l-assi biex dan ikun jista' jopera bil-mod intenzjonat mill-maniġment tal-Qorti. Kostijiet assoċjati ma' attivitajiet ta' riċerka, kostijiet tal-iżvilupp mhux kapitalizzat u kostijiet tal-manutenzjoni jiġu rikonoxxuti bħala spejjeż hekk kif jiġġarrbu. Il-proprjetà, l-impjanti u t-tagħmir kollha jiġu ddikjarati bil-kost storiku bit-tnaqqis tad-deprezzament u t-telf minn indeboliment akkumulati. Il-kost storiku jinkludi l-infiq li jkun direttament attribwibbli għall-akkwist jew għall-kostruzzjoni tal-assi. Il-kostijiet sussegwenti jiġu inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi jew il-potenzjal ta' servizz futuri assoċjati mal-partita jkunu se jmorru għand il-Qorti u l-kost tagħha jkun jista' jitkejjel b'mod affidabbli. Kostijiet tat-tiswija u tal-manutenzjoni jiġu debitati lir-rapport tal-prestazzjoni finanzjarja matul il-perjodu finanzjarju li fih jiġġarrbu. Billi l-Qorti ma tissellifx flus biex tiffinanzja l-akkwiżizzjoni ta' proprjetà, impjanti u tagħmir, ma hemm l-ebda kost tas-self relatat ma' tali xirjiet. Assi li huma suġġetti għad-deprezzament jiġu analizzati biex jinstab indeboliment, kull meta avvenimenti jew bidliet fiċ-ċirkustanzi jkunu jindikaw possibbiltà li l-ammont riportat ma jkunx rekuperabbli. Telf minn indeboliment jiġi rikonoxxut fil-livell tal-ammont li bih l-ammont riportat tal-assi jkun jaqbeż l-ammont rekuperabbli tagħha. Art u xogħlijiet tal-arti ma jiġux deprezzati billi jitqiesu li għandhom ħajja utli indefinita. Assi taħt kostruzzjoni ma jiġux deprezzati billi dawn l-assi jkunu għadhom mhumiex disponibbli għall-użu. Deprezzament fuq assi oħrajn jiġi kkalkulat bl-użu tal-metodu tal-linja dritta biex il-kost tagħhom jiġi allokat lill-valuri residwi tagħhom fuq il-ħajja utli stmata tagħhom, kif ġej: Provvedimenti jiġu rikonoxxuti meta l-Qorti jkollha obbligu preżenti ġuridiku jew kostruttiv lejn partijiet terzi b'riżultat ta' avvenimenti passati, ikun aktar probabbli milli le li jkun jinħtieġ ħruġ ta' riżorsi biex jiġi saldat l-obbligu, u l-ammont ikun jista' jiġi stmat b'mod affidabbli. Ma jiġux rikonoxxuti provvedimenti għal telf operattiv futur. L-ammont tal-provvediment huwa l-aħjar stima tan-nefqiet mistennija li jkunu meħtieġa sabiex jiġi saldat l-obbligu preżenti fid-data tar-rappurtar. F'konformità mar-regoli kontabilistiċi tal-UE, tranżazzjonijiet u avvenimenti jiġu rikonoxxuti fir-rapporti finanzjarji fil-perjodu li huma jirrelataw għalih. Fi tmiem il-perjodu kontabilistiku, l-ispejjeż dovuti jiġu rikonoxxuti abbażi ta' ammont stmat tal-obbligu tat-trasferiment tal-perjodu. Il-kalkolu tal-ispejjeż dovuti jsir f'konformità mal-linji gwida operazzjonali u prattiċi dettaljati maħruġa mill-Uffiċjal tal-Kontabbiltà li għandhom il-għan li jiżguraw li r-rapporti finanzjarji jirriflettu stampa vera u ġusta. Il-movimenti fl-assi intanġibbli matul is-sena 2015 kienu: Fl-2015 ma ġie rikonoxxut l-ebda kost assoċjat ma' attivitajiet ta' riċerka. Il-movimenti fi Proprjetà, impjanti u tagħmir matul is-sena 2015 kienu: Fis-27 ta' Jannar 2010 nfetaħ kont fiduċjarju mill-Qorti Ewropea tal-Awdituri mal-Banque et Caisse d'Epargne de l'Etat, il-Lussemburgu. Dan il-kont fiduċjarju ppermetta lill-Qorti timmaniġġja l-baġit mogħti mill-awtorità baġitarja fir-rigward tal-proġett tal-bini K3. Fl-14 ta' Marzu 2014, il-Qorti talbet lill-Parlament Ewropew u lill-Kunsill biex jippermettu l-użu tal-baġit stmat, li kien jifdal, tal-proġett tal-K3 (EUR 7 miljun) għat-titjib tekniku meħtieġ u obbligatorju tal-bini K2 tal-Qorti. Din il-proposta ġiet approvata mill-Parlament Ewropew u mill-Kunsill fl-1 ta' April 2014. Fit-23 ta' Marzu 2015, il-Qorti ħabbret lill-Parlament Ewropew u lill-Kunsill li l-baġit finali li kien jifdal tal-proġett tal-K3 kien jammonta għal EUR 9,4 miljun u, billi l-kost stmat għat-titjib tal-K2 kien EUR 7 miljun, fit-12 ta' Mejju 2015, EUR 2,4 miljun intraddu lura lill-baġit tal-UE. Din hija l-istima ta' ammonti li probabbilment se jkollhom jitħallsu fir-rigward ta' każ legali li għadu għaddej. "Fondi ttrasferiti mill-Kummissjoni għal istituzzjonijiet oħra": l-ammont jikkorrispondi għas-sejħiet ta' kull xahar għal fondi li jsiru mill-Qorti lill-Kummissjoni biex tikkredita l-kont bankarju tagħha mill-ġdid. "Dħul mill-operat amministrattiv": fil-biċċa l-kbira, din l-intestatura tinkludi tnaqqis mis-salarji tal-Membri u tal-persunal fir-rigward ta' taxxa u ta' kontribuzzjonijiet soċjali. "Dħul operattiv ieħor" jirriżulta, fost l-oħrajn, minn qligħ mir-rati tal-kambju. Ġie ġġenerat dħul minn tranżazzjonijiet tal-kambju u dawk mhux tal-kambju kif ġej: "Spejjeż tal-persunal" jinkludu s-salarji tal-Membri, tal-persunal statutorju, tal-aġenti kuntrattwali u tal-persunal temporanju. L-"Ispejjeż relatati mal-assi" jikkonsistu fid-deprezzament/fl-amortizzament tal-assi tanġibbli u intanġibbli. Il-partiti l-aktar sinifikanti tal-"ispejjeż amministrattivi oħra" kienu: Kiri tal-bini u imposta assoċjata IT u telekomunikazzjoni Spejjeż tal-missjonijiet Servizzi ta' tindif u ta' sigurtà. "Spejjeż operazzjonali" jirriżultaw fost oħrajn minn telf mir-rati tal-kambju. "Dħul finanzjarju" jikkonsisti fi mgħax bankarju gwadanjat fuq il-kontijiet kurrenti u fiduċjarji tal-Qorti. "Spejjeż finanzjarji" huma imposti bankarji fuq il-kontijiet kurrenti u fiduċjarji tal-Qorti. In-nefqa relatata mal-pensjonijiet tal-Membri ġiet ittrasferita għat-taqsima tal-Kummissjoni fil-baġit 2015 u, konsegwentement, il-movimenti fil-pensjonijiet huma riflessi fil-kontijiet tal-Kummissjoni. Il-varjazzjoni eċċezzjonali bejn ir-riżultati ekonomiċi tal-2014 u tal-2015 hija dovuta għall-bilanċ pożittiv eċċezzjonali li ġie ġġenerat fl-2014 mit-trasferiment tal-obbligazzjoni tal-pensjoni tal-Membri għall-kontijiet tal-Kummissjoni (EUR 66 374 932). Il-garanziji bankarji li ġejjin ingħataw mill-fornituri skont obbligi kuntrattwali: Ir-RAL huwa element tal-kontabbiltà baġitarja li jirrappreżenta l-valur ta' impenji pendenti. Din hija d-differenza bejn l-impenji li ttieħdet responsabbiltà għalihom u l-pagamenti, li hija dovuta għall-intervall taż-żmien bejn meta tkun ittieħdet responsabbiltà għal impenn u l-proċediment lejn il-pagament relatat. Il-Qorti okkupat il-bini tal-kwartieri ġenerali tagħha (il-bini "K1") fl-1988 u xtrat lilu u l-art li huwa sitwat fuqha direttament fl-1990. Fl-1999, il-Qorti ffirmat ftehim qafas mal-Istat tal-Lussemburgu li permezz tiegħu hija ngħatat id-dritt li tuża roqgħa art oħra għal 49 sena (li jiġġedded darba) għall-kostruzzjoni ta' estensjoni (il-bini "K2") għal pagament ta' EUR 1. Madankollu, għat-tieni estensjoni, il-bini "K3", kien jinħtieġ li l-Istat tal-Lussemburgu u l-Qorti jikkonkludu ftehim qafas ġdid fit-22 ta' Frar 2008 minħabba arranġamenti differenti għat-twettiq tal-proġett. Rigward iż-żewġ biċċiet art relattivi għaż-żewġ estensjonijiet ("K2" u "K3") imsemmija hawn fuq, l-Istat biegħ dawn lill-Qorti bil-prezz simboliku ta' EUR 1. Min-naħa tagħha, jekk il-Qorti qatt tikkunsidra li ċċedi xi waħda mill-binjiet lil parti terza li ma tkunx korp jew istituzzjoni tal-Unjoni, il-Qorti trodd lura s-sjieda tal-art liIl-istat bil-prezz simboliku ta' EUR 1, u dan tal-aħħar ikollu wkoll l-għażla li jixtri l-bini bi prezz li jkun determinat minn espert indipendenti. F'każ li l-Istat jiddeċiedi li ma jużax din l-għażla, huwa jagħti dritt għall-użu tal-art lix-xerrejja tal-bini. Ma hemm l-ebda obbligazzjoni kontinġenti. Ir-riżultat tal-baġit tas-sena jiġi komputat abbażi taċ-ċifri tal-implimentazzjoni baġitarja. Ma kien hemm l-ebda suppliment jew tnaqqis bejn il-baġit oriġinali u dak finali. Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn 'il quddiem il-"Qorti") intużaw għall-iskopijiet intenzjonati tagħhom u li l-proċeduri ta' kontroll li ġew stabbiliti mill-uffiċjali awtorizzanti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji li kienu disponibbli u li ġew użati għall-perjodu mill-1 ta' Jannar 2015 sal-31 ta' Diċembru 2015. Iż-żamma ta' kotba u reġistri u l-istabbiliment u ż-żamma ta' kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nesprimu l-opinjoni tagħna abbażi tal-eżami tagħna. Aħna wettaqna l-eżami tagħna f'konformità mal-Istandard Internazzjonali dwar Ingaġġi tal-Aċċertament "Assurance Engagements other than Audits or Reviews of Historical Financial Information" (Ingaġġi tal-Aċċertament li ma jinkludux Awditi jew Analiżijiet ta' Informazzjoni Finanzjarja Storika) (ISAE 3000) kif adottat mill-"Commission de Surveillance du Secteur Financier". Dan l-istandard jirrikjedi li aħna nippjanaw u nwettqu l-eżami tagħna b'tali mod li l-użu skorrett tar-riżorsi li materjalment jaffettwa l-kotba tal-Qorti jinqabad b'aċċertament raġonevoli. Xogħolna kien jikkonsisti primarjament f'eżaminar fuq bażi ta' testijiet u ta' kampjuni, evidenza li ssostni l-fatt li: Ir-riżorsi assenjati lill-Qorti ntużaw għall-iskopijiet intenzjonati tagħhom; Il-proċeduri ta' kontroll stabbiliti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli. Il-kriterji użati għall-eżami tagħna huma r-regoli u r-regolamenti li ġejjin: Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali (minn hawn 'il quddiem il-"Baġit") tal-Unjoni u li jħassar ir-Regolament tal-Kunsill (KE, Euratom) Nru 1605/2002 (minn hawn 'il quddiem ir-"Regolament Finanzjarju"); Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (minn hawn 'il quddiem ir-"Regoli ta' Implimentazzjoni"); Ir-Regoli ta' Proċedura tal-Qorti tal-Awdituri tal-11 ta' Marzu 2010, b'mod partikolari l-Artikolu 15 tagħhom, u d-Deċiżjoni Nru 26-2010 tal-11 ta' Marzu 2010 kif emendata mill-Qorti fit-3 ta' April 2014 li tistabbilixxi r-regoli għall-implimentazzjoni tar-Regoli ta' Proċedura, b'mod partikolari l-Artikolu 38 ta' dik id-Deċiżjoni; Id-Deċiżjoni tal-Qorti tal-Awdituri Nru 21-2015 dwar it-tipi ta' postijiet u t-titli tal-postijiet: Id-Deliberazzjonijiet tal-Qorti fil-laqgħa tagħha tas-17 ta' Diċembru 2015; Id-Deċiżjoni Nru 53-2015 tal-Qorti Ewropea tal-Awdituri dwar ir-regoli interni għall-implimentazzjoni tal-Baġit tagħha tas-17 ta' Diċembru 2015. Dawn id-dispożizzjonijiet jiffurmaw parti mill-proċeduri stabbiliti bit-Trattati, jew ftehimiet magħmula permezz tagħhom, li jikkonċernaw il-proċess operazzjonali marbut mal-implimentazzjoni tal-Baġit. B'mod partikolari, ir-Regoli Interni li ġejjin intużaw bħala kriterji: L-Artikolu 7.1 — Firem — Kull waħda mill-partijiet involuti fl-abbozzar, il-kontroll u r-reġistrazzjoni ta' operazzjonijiet biex jiġi stabbilit u rkuprat id-dħul jew biex jiġu impenjati somom u biex isiru pagamenti għandha tiffirma u tniżżel id-data tal-involviment tagħha; L-Artikolu 8 — Proġetti immobiljari – Il-President għandu jippreżenta lill-Parlament Ewropew u lill-Kunsill kwalunkwe proġett immobiljari li x'aktarx ikollu implikazzjonijiet finanzjarji sinifikanti għall-baġit tal-Qorti. Qabel ma l-Qorti tagħti l-approvazzjoni tagħha għal kwalunkwe impenn kuntrattwali li jikkonċerna tali proġett, is-servizz responsabbli għandu jippreżenta dokument ta' spjegazzjoni li jiġġustifika l-kompatibbiltà tal-proġett mal-qafas finanzjarju; L-Artikolu 11.2 — Qabel ma jiffirmaw, il-persuni li jkollhom is-setgħa jiffirmaw ordnijiet ta' trasferiment ta' kreditu bankarju għandhom jivverifikaw, b'mod partikolari, li l-ordnijiet ta' trasferiment ta' kreditu bankarju jikkorrispondu għall-ordnijiet ta' pagament; L-Artikolu 17.2 — It-talba għal trasferiment għandha tkun akkumpanjata mill-informazzjoni enumerata fl-Artikolu 17.2; L-Artikolu 18.4 — L-Uffiċjal tal-Kontabbiltà għandu jqiegħed għad-dispożizzjoni tal-uffiċjali awtorizzanti, permezz tas-sistema ċentrali tal-IT, lista ta' ammonti li għandhom jiġu riportati. L-uffiċjali awtorizzanti għandhom ikunu responsabbli għall-iżgurar li, fi tmiem is-sena, l-uniċi ammonti riportati jkunu dawk li fir-rigward tagħhom ikun hemm obbligu legali li jsir dan; L-Artikolu 20.1 — Inventarji tal-proprjetà — Għandu jinżamm inventarju ta' assi tanġibbli f'database komuni għall-uffiċjali awtorizzanti kollha f'konformità mal-proċeduri stabbiliti mis-Segretarju Ġenerali, wara konsultazzjoni mal-Uffiċjal tal-Kontabbiltà; L-Artikolu 22.1 — Proċeduri minimi ta' ġestjoni u ta' kontroll intern – Il-proċeduri ta' ġestjoni u ta' kontroll intern għandhom jitfasslu mill-uffiċjali awtorizzanti f'konformità mal-istandards minimi ta' kontroll intern adottati mill-Qorti. Aħna nemmnu li l-eżami tagħna jipprovdi bażi raġonevoli għall-opinjoni tagħna. Abbażi tax-xogħol tagħna deskritt f'dan ir-rapport, ma hemm xejn li laqat l-attenzjoni tagħna biex iġegħilna nemmnu li fl-aspetti materjali kollha u abbażi tal-kriterji deskritti hawn fuq: Ir-riżorsi assenjati lill-Qorti ma ntużawx għall-iskopijiet intenzjonati tagħhom; Il-proċeduri ta' kontroll stabbiliti ma jipprovdux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli. Ir-rapport tagħna jsir biss għall-iskop stipulat fl-ewwel paragrafu u għall-informazzjoni tiegħek u ma għandux jintuża għall-ebda skop ieħor jew jitqassam lil kwalunkwe parti oħra, ħlief għall-iskop ta' pubblikazzjoni fil-Ġurnal Uffiċjali Ewropew. Il-Lussemburgu, id-19 ta' Mejju 2016.
Extracted from C_317_2016.html